Rooidak klas van 1963 hou reunie
Hoërskool Boshof het gedurende die naweek van 7 Oktober 2011 as gasheer vir die Rooidak Matriekklas van 1963 opgetree. Díe groep het van Vrydagmiddag af op die Gasteplaas Bordeaux, buite Boshof, aangekom om ou vriendskappe van 48 jaar gelede te hernu. Maar dit was toe nie sommer met die eerste oogopslag weet-wie-is-nou-regtig-wie nie! Sommige maats was makliker uitkenbaar as andere, maar Borsel van Sittert moes homself 'n paar keer self identifiseer om alle onsekerheid uit die weg te ruim!
Die Skoolhoof, Mnr. Niewenhuizen het ons groep heerlik bederf: Ons is Saterdagoggend skuins voor 10:00 met 'n skoolbussie op die plaas opgelaai en skool-toe geneem waar ons 'n kort fotosessie kon hê. Daarna het hy ons in die personeelkamer toegespreek en ingelig oor die skool se prestasies die afgelope jare.
Hierna het ons verversings geniet en is ons op 'n begeleide toer deur die skool geneem. Hiertydens kon ons onself vergewis van die groei in klaskamer geriewe, goed toegeruste leerder lokale, rekenaar toerusting en ook waarneem hoe netjies klaskamers en die skool terrein gehou word. Indrukwekkend was vir ons die feit dat die skool steeds leerlinge vanaf al die provinsies in die land trek en selfs met eie skoolbusse na en van die skool vervoer word! Inderdaad 'n voortsetting van die feit dat soos Rooidak destyds, Hoërskool Boshof steeds die leier-skool in ons streek is.
Saterdagaand het ons die heerlike en sappig voorbereide spitbraai wat vir ons gereël was terdeë geniet. Daar is tot laatnag gekuier en talle staaltjies is oorvertel en ons kon opnuut weer die verlede en die buitengewoon groot voorreg om Oud-Rooidakkers te wees, beleef, uitrek en geniet. Oor die verloop van gebeure, vertellings en belewenisse gedurende hierdie voorreg-naweek in ons lewens, kon die strewe van ons skool en uitstaande onderwys instelling duidelik waargeneem word in die belewenisse van elkeen wat dit bygewoon het: Ut Prosim – dat ek tot nut mag wees!
Mooiloop en dankie aan elkeen van julle!
Van links, agter: Koos Eloff, Eddie Barlow, Sybrand van Sittert, Le Roux Botha, Alet van Wyk, Barend Olivier, Isak Pretorius, Elsa van Zyl-Smit, Martie Steyn
Voor: Cas Badenhorst, Ettienne du Plessis, Gerda du Plessis, Thelma Smit, Marié Scheepers.